P. Hrušovský, podpredseda NR SR: (2002-02-19):
(Prerušenie rokovania o 17.14 hodine.) (Pokračovanie rokovania o 17.28 hodine.) I. Presperín, podpredseda NR SR: Páni poslanci, prosím, keby ste prišli do rokovacej sály, aby sme mohli pristúpiť k hlasovaniu o prerokúvanom zákone vlády. Žiadam vás, aby ste prišli do rokovacej sály, páni poslanci, žiadam všetkých poslancov parlamentu, aby prišli do parlamentu. Páni poslanci, žiadam vás, aby ste prišli do rokovacej sály na hlasovanie o zákone vlády Slovenskej republiky o vede a technike. Prosím, aby ste prišli do rokovacej sály a zaujali svoje rokovacie miesta, páni poslanci. Páni poslanci, žiadam vás, aby ste prišli do rokovacej sály na hlasovanie. Páni poslanci, žiadam vás, aby ste prišli do rokovacej sály. Pani poslankyňa Belohorská s procedurálnym návrhom. Nech sa páči. Prosím pokoj, páni poslanci. I. Belohorská, poslankyňa: Pán predsedajúci, chcem vás požiadať, aby ste nás tu netraumatizovali zvoncom, ale aby ste postupovali podľa rokovacieho poriadku a vyhlásili prestávku. I. Presperín, podpredseda NR SR: Páni poslanci, žiadam vás, aby ste prišli do rokovacej sály. Budeme hlasovať. Žiadam pána spravodajcu, aby sa ujal slova. Pán poslanec Kandráč, máte slovo. Prosím pokoj. P. Kandráč, poslanec: Vážený pán predseda, vážený pán predsedajúci, vážený pán minister, vážené pani poslankyne, vážení páni poslanci. Podľa § 37 predkladám na hlasovanie, aby sme o bodoch 1 až 45 spoločnej správy hlasovali spoločne a tieto schválili. I. Presperín, podpredseda NR SR: Páni poslanci, budeme hlasovať o predloženom návrhu pána spoločného spravodajcu. Prosím, aby ste sa prezentovali a hlasovali o ňom. Hlasujte, prosím. Žiadam, aby ste prišli do rokovacej sály tí, ktorí ešte nehlasujú. Málo. (Hlasovanie.) Prítomných je 90 poslancov, za 86, proti nikto, zdržal sa 1, nehlasovali 3. Tieto návrhy boli schválené. Prosím ďalej. P. Kandráč, poslanec: Navrhujem, aby o bodoch 46 až 49 spoločnej správy sme hlasovali spoločne a tieto schválili. I. Presperín, poslanec: Hlasujte o predloženom návrhu pána spravodajcu. Hlasujte s odporúčaním gestorského výboru schváliť ich. P. Kandráč, poslanec: Neschváliť ich. I. Presperín, podpredseda NR SR: Neschváliť ich. Takže, pán poslanec, neschváliť. P. Kandráč, poslanec: Neschváliť ich. I. Presperín, podpredseda NR SR: Hlasujte s odporučením neschváliť ich. (Hlasovanie.) Prítomných je 94 poslancov, za 24, proti 56, zdržalo sa 9, nehlasovalo 5. Uvedené návrhy neboli schválené. Ďalej. Pán spravodajca, môžeme ísť ďalej. Poprosím vás o pokoj. P. Kandráč, poslanec: Predložil návrh pán poslanec Hóka, ale keďže toto sme už schválili v spoločnej správe, tak váš návrh je bezpredmetný, pretože podľa § 37 najprv hlasujeme o spoločnej správe. I. Presperín, podpredseda NR SR: Pán poslanec Hóka, chcete k tomu niečo dodať? Prosím, pán poslanec Hóka má slovo. Nech sa páči. L. Hóka, poslanec: Ja som žiadal o bodoch 46, 47, 48 a 49... I. Presperín, podpredseda NR SR: Ešte raz. L. Hóka, poslanec: Pán predsedajúci, ja som žiadal o bodoch 46, 47, 48 a 49 hlasovať osobitne. O každom bode zvlášť. I. Presperín, podpredseda NR SR: O týchto bodoch bolo hlasované, pán spravodajca, áno? L. Hóka, poslanec: Nemôže byť potom... I. Presperín, podpredseda NR SR: Pán spravodajca predložil takýto návrh. Je spravodajcom spoločného výboru, rešpektujem to, čo predložil. O týchto bodoch bolo hlasované a bol prijatý záver Národnej rady. Pán spravodajca, ďalej. Nech sa páči. P. Kandráč, poslanec: Podľa § 37 rokovacieho poriadku najprv sa hlasuje o návrhoch, ktoré sú uvedené v spoločnej správe. I. Presperín, podpredseda NR SR: Pán spravodajca, prosím ďalej. Predkladajte návrhy. P. Kandráč, poslanec: Navrhujem, aby sa o pozmeňujúcich návrhoch pána poslanca Šlachtu nehlasovalo, pretože boli predložené po skončení rozpravy. I. Presperín, podpredseda NR SR: Pán poslanec, netreba o nich hovoriť, pokiaľ boli. Prosím ďalej. P. Kandráč, poslanec: Vzhľadom na to, že mám splnomocnenie výboru, navrhujem, aby sme hneď prikročili k tretiemu čítaniu. I. Presperín, podpredseda NR SR: Hlasujeme, páni poslanci, prosím, hlasujeme. Hlasujeme o odporúčaní do tretieho čítania. (Hlasovanie.) Prítomných je 88 poslancov, za 78, proti 1, zdržalo sa 5, nehlasovali 4. Tento návrh bol schválený. Konštatujem teda, že sme prešli k tretiemu čítaniu o vládnom návrhu zákona. Zároveň sa pýtam, či chce niekto vystúpiť v rozprave, ktorú zároveň otváram v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že tomu tak nie je. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Prosím, dávam možnosť sa prezentovať a zároveň hlasovať o zákone ako o celku. Prosím, hlasujte. (Hlasovanie.) Prítomných je 92 poslancov, za 88, proti nikto, zdržal sa 1, nehlasovali 3. Konštatujem, že sme schválili vládny návrh zákona o vede a technike. Pán poslanec Kandráč, ďakujem vám ako spravodajcovi. Pristúpime k druhému čítaniu o vládnom návrhu o Slovenskej akadémii vied. Vládny návrh zákona ste dostali pred prvým čítaním ako tlač 1244 a spoločnú správu výborov schválenú gestorským výborom máte ako tlač 1244a.Vládny návrh zákona odôvodní minister školstva Slovenskej republiky Milan Ftáčnik. Prosím, pána ministra, aby sa ujal slova. M. Ftáčnik, minister školstva SR: Vážený pán predsedajúci, vážené panie poslankyne, vážení páni poslanci. Predkladám vám druhý návrh zákona z trojice, ktorú som spomínal, že má spolu vnútorný a vecný súvis, návrh zákona o Slovenskej akadémii vied. Slovenská akadémia vied naliehavo potrebuje nový moderný zákon. Právna úprava postavenia Slovenskej akadémie vied pochádza z roku 1963 a napriek tomu, že po roku 1989 bolo prijatých viacero právnych úprav tohto základného zákona, dnes už to nestačí na to, aby tento zákon v požadovanej miere vyhovel dynamickým zmenám spoločensko-ekonomickej situácie a takisto procesom vývoja súčasnej spoločnosti. Cieľom predkladaného vládneho návrhu zákona o Slovenskej akadémii vied je legislatívne zakotviť a ďalej rozvinúť doterajšie výsledky transformácie akadémie, ktoré vychádzajú z princípov novej spoločensko-ekonomickej situácie. Ide najmä o princíp samosprávnosti akademickej obce akadémie, vytvorenie hierarchickej dvojstupňovej organizačnej štruktúry akadémie, zabezpečenia demokratických volieb orgánov, konkurzného obsadzovania postov, obmedzenie termínovaných pracovných zmlúv, eliminovanie konfliktu záujmov. Ďalej je v tomto zákone zakotvené rozšírenie spolupráce s vysokými školami a ostatnými organizáciami výskumu a vývoja, dôsledné hodnotenie a akreditácia pracovísk akadémie a otvorenosť voči vysokým školám a ostatným inštitúciám výskumu a vývoja tým, že sa garantujú miesta pre ich zástupcov v jednotlivých orgánoch, ktoré fungujú v ústavoch, respektíve organizáciách Slovenskej akadémie vied a aj vo vedeckej rade akadémie. Vážené panie poslankyne, páni poslanci, návrh zákona prerokovali určené výbory. Prijali k nemu 19 pozmeňujúcich návrhov, z ktorých všetky sú akceptovateľné pre predkladateľa. Stotožňujeme sa s nimi vrátane toho návrhu, ktorý vyvolal možno najviac diskusie, a to je návrh, aby Slovenská akadémia vied mala aj v tomto zákone potvrdenú samostatnú rozpočtovú kapitolu. Nedávna novela zákona o rozpočtových pravidlách rešpektovala presne tento istý cieľ. To znamená, zachovala samostatnú kapitolu aj vo všeobecnom predpise. Je teda na mieste, aby to vyjadroval aj osobitný predpis, ktorým je v tejto chvíli vládny návrh zákona o Slovenskej akadémii vied. Podporujeme teda aj bod 9 spoločnej správy, ktorý rieši predmetnú problematiku. Odporúčam vám v mene vlády Slovenskej republiky, aby v znení pozmeňujúcich návrhov, ktoré sú obsiahnuté v spoločnej správe, ste návrh zákona o Slovenskej akadémii vied schválili. Ďakujem pekne. I. Presperín, podpredseda NR SR: Ďakujem pánu ministrovi za odôvodnenie vládneho návrhu zákona. Prosím ho, aby zaujal svoje miesto pre navrhovateľov. Dávam slovo určenému spravodajcovi z výboru pre vzdelanie, vedu, mládež a šport poslancovi Petrovi Osuskému. Zároveň ho prosím, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. Prosím.